Studenter hopper i Limfjorden om natten, imens de er berusede. Politiet vil have fænomenet stoppet, før det bliver en farlig tradition.

TV2 Nord viser i aften, hvordan det går for sig, når nordjyske studenter i beruset tilstand hopper i Limfjorden, kun iført studenterhuen, som led i festlighederne. Nordjyllands Politi mener dog ikke, at det er så festligt endda, og beder de unge stoppe fænomenet. - Det er simpelthen for farligt at springe i Limfjorden for sjov midt om natten, siger vagtchef Per Vagn Nielsen fra Nordjyllands Politi. Ifølge politiet er fænomenet startet inden for de seneste tre år. Særligt i år har det udviklet sig til at mange studenter gør det. - Der kan være stærk strøm i fjorden, og de kan risikere ikke at kunne komme op igen, siger vagtchefen. Det er ulovligt at hoppe i havnen andre steder end i det afgrænsede havnebad. Det koster 1000 kr i bøde at springe i fjorden.